Etelä-Karjalan hyvinvointialue sai lainanottovaltuudet uudelle sote-keskukselle

Valtioneuvosto päätti tänään 28.11.2024 kuuden hyvinvointialueen vuoden 2025 lainanottovaltuuden muuttamisesta. Etelä-Karjala on yksi näistä.

-Saimme lainanottovaltuudet 106,4 miljoonalle eurolle haetun mukaisesti tarvittaviin, kriittiseksi katsottuihin investointeihin. Tämä on äärimmäisen hieno asia, sillä pääsemme nyt toden teolla edistämään mm. ravinto- ja välinehuoltokeskusta ja sote-keskushanketta Kahilanniemen kampukselle Lappeenrantaan, hyvinvointialuejohtaja Sally Leskinen iloitsee.

Sote-keskukseen sijoittuvat aikanaan muun muassa Armilan palvelut, jotka muuttavat jo ensi vuonna tilapäisesti väistötiloihin siihen asti, että uusi sote-keskus valmistuu. Investointipäätös mahdollistaa sen, että väliaikaisratkaisut eivät pitkity.

Valtioneuvosto voi muuttaa lainanottovaltuutta, jos investoinnit ovat välttämättömiä eikä niitä ole mahdollista rahoittaa muulla tavalla. Hyvinvointialueet voivat nostaa pitkäaikaista lainaa tai sitoutua investointeja vastaaviin sopimuksiin ainoastaan hyväksytyn investointisuunnitelman toteuttamiseksi lainanottovaltuuden mukaisesti.

Valtioneuvoston tiedote luettavissa tästä.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418